**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky Návrh poslancov Národnej rady Slovenskej republiky Petry KRIŠTÚFKOVEJ a Jozefa HLINKU na vydanie zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 1180).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu je zvýšiť prídavok na dieťa na sumu 50 eur mesačne od 1. januára 2023 a opätovné zavedenie zvýšenia prídavku na dieťa pri prvom nástupe do prvého ročníka základnej školy v sume 110 eur.

Poslaneckým návrhom sa súčasne navrhuje precizovať niektoré zákonné ustanovenia ďalších právnych predpisov, ktorých úprava bola vynútená aplikačnou praxou, a to

* navrhuje sa upraviť, aby sa náhradné výživné určené pre siroty, ktorým nevznikol nárok na sirotský dôchodok alebo tento je nižší ako suma náhradného výživného považovalo za príjem na účely poskytovania opakovaného príspevku dieťaťu zvereného do náhradnej starostlivosti,
* navrhuje sa, aby úrad práce sociálnych vecí a rodiny mohol platby výživného určeného k rukám úradu previesť na samostatný účet vzhľadom k tomu, že tieto finančné prostriedky patria dieťaťu a nemôžu byť vrátené do štátneho rozpočtu.

**Stanovisko**

Ministerstvo víta návrh poslancov Národnej rady Slovenskej republiky Petry KRIŠTÚFKOVEJ a Jozefa HLINKU na vydanie zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, ktorým sa zvyšuje suma prídavku na dieťa na 50 eur mesačne a súčasne sa opätovne zavádza zvýšenie prídavku na dieťa pre deti, ktoré prvýkrát nastúpili do prvého ročníka základnej školy. Navrhovanými zmenami sa pomôže všetkým rodinám s nezaopatrenými deťmi. Súčasne sa touto navrhovanou zmenou zachová súčasné poskytovanie zvýšenia prídavku na dieťa pri nástupe dieťaťa do prvého ročníka základnej školy, čím sa zachová kontinuálna podpora rodín s takýmito deťmi.

Ministerstvo súčasne súhlasí s ostatnými navrhovanými úpravami, ktorými sa precizujú podmienky poskytovania náhradného výživného a úprava prevodu platieb výživného určeného k rukám úradu na samostatný účet.

Ministerstvo prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády SR v pripomienkovom konaní. V rámci pripomienkového konania boli uplatnené Ministerstvom financií Slovenskej republiky nasledovné zásadné pripomienky:

1. Návrh zákona predpokladá negatívne vplyvy na rozpočet verejnej správy, avšak kvantifikácia týchto vplyvov zapracovaná v Analýze vplyvov na rozpočet verejnej správy, na zamestnanosť vo verejnej správe a financovanie návrhu v predkladanom materiáli absentuje. Taktiež upozorňujeme na skutočnosť, že návrh zákona nie je v súlade so zmenami pri vyplácaní prídavku na dieťa, ktoré boli len nedávno schválené v Národnej rade SR (zákon č. 232/2022 Z. z. o financovaní voľného času dieťaťa a o zmene a doplnení niektorých zákonov upravuje sumy prídavku na dieťa a ruší vyšší príspevok na dieťa pri nástupe do školy). Nevidíme preto nové dôvody pre dodatočné zvýšenie sumy prídavku na dieťa nad rámec už citovaného zákona. Upozorňujeme tiež na fakt, že bol paralelne ohlásený iný návrh zvýšiť prídavok na dieťa, ktorý uvažuje s rozdielnou výškou prídavku na dieťa, pričom by bolo vhodné uvedené návrhy zjednotiť.
2. V doložke vybraných vplyvov je uvedený negatívny, rozpočtovo nekrytý vplyv v súvislosti so zvýšením prídavku na dieťa na sumu 50 eur mesačne a opätovným zavedením zvýšenia prídavku na dieťa pri prvom nástupe do prvého ročníka základnej školy v sume 110 eur. V doložke vybraných vplyvov bode 10. Poznámky je uvedené, že „Vplyv na rok 2023 predstavuje cca 17 303 500 eur, na rok 2024 cca 17 350 000 eur a na rok 2025 cca 17 402 000 eur.“. Uvedené vplyvy sú výrazne podhodnotené, pretože pri predpokladanom počte 1 mil. nezaopatrených detí predstavuje zvýšenie prídavkov o 10 eur (aktuálny návrh rozpočtu verejnej správy od 1. januára 2023 uvažuje so sumou prídavku na dieťa 40 eur) sumu cca 10 mil. eur mesačne. V súlade s § 33 ods. 1 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov je potrebné do predloženého materiálu doplniť aj návrh na úhradu zvýšených výdavkov na jednotlivé rozpočtové roky.

Ministerstvo k prvej zásadnej pripomienke Ministerstva financií Slovenskej republiky uvádza, že vzhľadom k tomu, že podľa § 1 ods. 2 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov (ďalej len „zákon o tvorbe právnych predpisov“) sa ustanovenia § 2 až 10 tohto zákona nevzťahujú na návrh zákona, ktorý podáva poslanec Národnej rady Slovenskej republiky, a teda nevzťahuje sa na takýto návrh ani povinnosť identifikovať a zhodnotiť vplyvy podľa § 7 ods. 3 a 4 zákona o tvorbe právnych predpisov a teda v súlade s Jednotnou metodikou na posudzovanie vplyvov. Po formálnej stránke preto podľa názoru ministerstva návrh spĺňa požadované predpoklady kladené na poslanecký návrh zákona. Vo vzťahu k zvýšenej sume prídavku na dieťa je podľa ministerstva akákoľvek pomoc rodinám s deťmi v súčasnej dobe vítaná a nemožno hovoriť o nedôvodnom zvyšovaní prídavku na dieťa.

K druhej zásadnej pripomienke Ministerstva financií Slovenskej republiky ministerstvo uvádza, že v doložke vybraných vplyvov v bode 10. Poznámky je nesprávne uvedený finančný vplyv, kde je namiesto ročného vplyvu prídavku na dieťa a zvýšenia prídavku na dieťa pri prvom nástupe do prvého ročníka základnej školy uvedený mesačný vplyv prídavku na dieťa a zvýšenia prídavku na dieťa pri prvom nástupe do prvého ročníka základnej školy. Finančný vplyv na rok 2023 predstavuje cca 129 838 500 €, na rok 2024 cca 141 650 000 € a na rok 2025 cca 142 274 000 € a bude krytý z kapitoly ministerstva.

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom poslancov Národnej rady Slovenskej republiky Petry KRIŠTÚFKOVEJ a Jozefa HLINKU na vydanie zákona, ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 1180) **súhlas.**